
     Bucureşti, 19.09.2013

Nr. Pl- x 92/2011
RAPORT COMUN SUPLIMENTAR
asupra propunerii legislative pentru modificarea alineatului (2') din Legea nr. 1/2000 pentru reconstituirea dreptului de proprietate asupra terenurilor agricole şi celor forestiere, solicitate potrivit prevederilor Legii fondului funciar nr. 18/1991 şi al Legii nr. 169/1997
În temeiul dispoziţiilor art. 95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi, împreună cu Comisia pentru agricultură, silvicultură, industrie alimentară şi servicii specifice, au fost sesizate spre dezbatere în fond, cu propunerea legislativă pentru modificarea alineatului (2') din Legea nr. 1/2000 pentru reconstituirea dreptului de proprietate asupra terenurilor agricole şi celor forestiere, solicitate potrivit prevederilor Legii fondului funciar nr. 18/1991 şi al Legii nr. 169/1997, trimisă cu adresa nr. Pl-x 92 din 7 martie 2011, înregistrată la Comisia juridică sub nr. 31/157 din 9 martie 2011 şi respectiv 24/141 din 9 martie, la Comisia pentru agricultură.
Potrivit prevederilor art. 75 din Constituţia României, republicată, şi ale art. 92 alin. (9) pct. 2 din Regulamentul Camerei Deputaţilor, republicat, cu modificările ulterioare, Camera Deputaţilor  este  Cameră decizională.
Senatul, în calitate de primă Cameră sesizată, a respins iniţiativa legislativă în şedinţa din data de 2 martie 2011.
Consiliul Legislativ a avizat favorabil  propunerea legislativă, cu observaţii şi propuneri, conform avizului nr. 1289 din 28 octombrie 2010.
Propunerea legislativă supusă dezbaterii are ca obiect de reglementare modificarea alin. (2') al art. 29 din Legea nr.1/2000 pentru reconstituirea dreptului de proprietate asupra terenurilor agricole şi celor forestiere, solicitate potrivit prevederilor Legii fondului funciar nr.18/1991 şi ale Legii nr.169/1997, cu modificările şi completările ulterioare. Prin promovarea prezentei propuneri se urmăreşte identificarea persoanei juridice care a dobândit, prin reconstituire, dreptul de proprietate asupra terenurilor forestiere, şi anume Academia Română – Fundaţia Familiei Menachem H. Elias, în urma completării Legii nr. 1/2000 prin Legea nr. 342/2006, precum şi acordarea posibilităţii amintite persoanei juridice de a solicita comasarea unor terenuri într-un amplasament unic în fondul forestier din Unitatea de Producţie V. Buciaş, Ocolul Silvic Oituz, judeţul Bacău, în cuprinsul căreia este constituită rezervaţia ştiinţifică pentru ocrotirea integrală a naturii.
Regia Naţională a Pădurilor - ROMSILVA, prin punctul de vedere  transmis cu adresa nr. 22837din 11 aprilie 2012, consideră că propunerea legislativă contravine solicitării Academiei Române – Fundaţia Familiei Menachem N. Elias. Prin această propunere se crează fostului proprietar, Academia Română – Fundaţia Familiei Menachem N. Elias, o protecţie sporită a proprietăţii sale, iar statului, din patrimoniul căruia se realizează restituirea, îi produce pirderi patrimoniale semnificative. Totodată, se crează posibilitatea unui schimb de terenuri forestiere cu încălcarea prevederilor art. 45 şi art. 46 din Legea 46/2008 – Codul Silvic.
În şedinţa din data de 19 februarie 2013, în temeiul art.70 din Regulamentul Camerei Deputaţilor, republicat, Plenul Camerei Deputaţilor a hotărât retrimiterea la Comisii a Propunerii legislative pentru modificarea alineatului (2') din Legea nr. 1/2000 pentru reconstituirea dreptului de proprietate asupra terenurilor agricole şi celor forestiere, solicitate potrivit prevederilor Legii fondului funciar nr. 18/1991 şi al Legii nr. 169/1997.

În conformitate cu prevederile art. 61 din Regulamentul Camerei Deputaţilor, republicat, cu modificările ulterioare, membrii Comisiei pentru agricultură au examinat propunerea legislativă în şedinţa din 5 septembrie 2013. Comisia juridică, de disciplină şi imunităţi a examinat iniţiativa legislativă în şedinţa din data de 18 septembrie 2013.
La dezbateri au fost prezenţi 22 deputaţi din numărul total de 26 membri ai Comisiei juridice, de disciplină şi imunităţi şi 33 deputaţi din numărul total de 34 de membrii ai Comisiei pentru agricultură, silvicultură, industrie alimentară şi servicii specifice. 
În urma dezbaterilor, membrii celor două comisii sesizate în fond, au hotărât, cu unanimitate de voturi, Comisia pentru agricultură şi cu majoritate de voturi (19 voturi pentru şi o abţinere) Comisia juridică, să propună plenului Camerei Deputaţilor, spre dezbatere şi adoptare, Raportul de respingere a propunerii legislative pentru modificarea alineatului (2') din Legea nr. 1/2000 pentru reconstituirea dreptului de proprietate asupra terenurilor agricole şi celor forestiere, solicitate potrivit prevederilor Legii fondului funciar nr. 18/1991 şi al Legii nr. 169/1997, întrucât, pădurea deţinută de Academia Română – Fundaţia Familiei Menachem H Elias se află în clasa a IV-a de producţie, cu o posibilitate anuală de 260 m³, iar pădurea din judeţul Bacău pe care fundaţia o solicită face parte din clasa de producţie a II –a superioară, cu o posibilitate anuală de 12864 m³, ceea ce ar conduce la creşterea nejustificată a patrimoniului fundaţiei.
Totodată, comasarea este posibilă în baza actelor normative existente şi de asemenea este necesar a nu se crea un precedent în transferul suprafeţelor forestiere.

În raport cu obiectul şi conţinutul reglementării, propunerea legislativă face parte din categoria legilor organice.
       PREŞEDINTE,                                                                PREŞEDINTE,                   
   Liviu Bogdan CIUCĂ                                
              Nini SĂPUNARU
        SECRETAR,

                   Theodor-Cătălin NICOLESCU                                    Costel ŞOPTICĂ
    Consilier,

       Iuliana Fuiorea






                     Ioana Goţa şi Anton Păştinaru

